b'\n_START_ARTICLE_\nGegants de Lleida\n_START_PARAGRAPH_\nEl conjunt dels Gegants de Lleida est\xc3\xa0 constitu\xc3\xaft per cinc parelles de gegants i una parella de gegantons, propietat de la Paeria. S\xc3\xb3n un s\xc3\xadmbol de la ciutat, i la seva pres\xc3\xa8ncia en actes festius suposa un reconeixement i una acceptaci\xc3\xb3 del seu protocol. Actualment la Colla Gegantera dels Gegants de la Paeria, \xc3\xa9s l\xe2\x80\x99encarregada de fer-los sortir en els actes festius i protocol\xc2\xb7laris que se celebren a la ciutat. Per la seva banda, la Regidoria de Cultura de l\'Ajuntament de Lleida \xc3\xa9s la responsable de vetllar perqu\xc3\xa8 els Gegants es conservin.\n_START_SECTION_\nOr\xc3\xadgens\n_START_PARAGRAPH_\nEls or\xc3\xadgens dels Gegants de Lleida cal buscar-los en els antics "imagots", figures de mida gegantina presents en els Autos Sacramentals que es celebraven al claustre de la Seu Vella durant l\'Edat Mitjana lleidatana. Les primeres refer\xc3\xa8ncies escrites sobre els Gegants de Lleida els situen per\xc3\xb2, a finals del s.XVIII i parlen de seguicis encap\xc3\xa7alats per una parella de gegants, amb motiu de la coronaci\xc3\xb3 del rei Carles IV. Tamb\xc3\xa9 existeixen refer\xc3\xa8ncies documentals del 1811 que fan esment d\xe2\x80\x99una parella de gegants \xe2\x80\x9cmascle i femella\xe2\x80\x9d a Lleida, sense que hi hagi cap representaci\xc3\xb3 ni es conegui cap detall.\n_START_SECTION_\nConjunt actual\n_START_PARAGRAPH_\nEl grup actual dels Gegants de Lleida comen\xc3\xa7a a sorgir l\xe2\x80\x99any 1840, quan la Paeria fa enc\xc3\xa0rrec a l\xe2\x80\x99escultor Ramon Corcelles, deixeble del prestigi\xc3\xb3s escultor aragon\xc3\xa8s Juan Ad\xc3\xa1n, i autor del retaule major de la Seu Nova, d\xe2\x80\x99una parella de \xe2\x80\x9cgigantes nuevos de escultura\xe2\x80\x9d perqu\xc3\xa8 sortissin a rebre la reina Isabel II i la reina regent Maria Cristina, amb motiu de la seva visita a Lleida el 24 de juny de 1840. Aquests gegants esdevindrien, a partir de 1921, els actuals Gegants Emperadors Romans Marc Antoni i Cle\xc3\xb2patra, arran de la restauraci\xc3\xb3 efectuada pels artistes lleidatans Baldomer Gili i Roig i Pere Castro, i el sastre Agust\xc3\xad Blasco. S\xc3\xb3n els gegants originals en actiu m\xc3\xa9s antics de Catalunya._NEWLINE_Paral\xc2\xb7lelament a la parella de gegants de la Paeria, a la Lleida de finals del s. XIX trobem els Gegants Xinets. Els Gegants Xinets eren una donaci\xc3\xb3 del canonge Ramon Poch i foren realitzats el 1896 per l\xe2\x80\x99escultor lleidat\xc3\xa0 Ramon Borr\xc3\xa0s. Recordaven els missioners de l\xe2\x80\x99Esgl\xc3\xa9sia al Tercer M\xc3\xb3n, en aquella \xc3\xa8poca la Xina, i encap\xc3\xa7alaven la Process\xc3\xb3 de la Santa Inf\xc3\xa0ncia. Aquests gegants, perduts l\xe2\x80\x99any 1936 en l\xe2\x80\x99incendi de la parr\xc3\xb2quia de Sant Andreu, foren recuperats el 1946, any en qu\xc3\xa8 la Paeria decid\xc3\xad encarregar a la sastreria teatral Casa Paquita de Barcelona l\xe2\x80\x99actual parella de Gegants Xinesos, vestits per aquest antic establiment actualment desaparegut i realitzats a l\xe2\x80\x99obrador de l\xe2\x80\x99escultor modernista Lambert Escaler. _NEWLINE_A partir d\xe2\x80\x99aqu\xc3\xad i fins a l\xe2\x80\x99any 1958 s\xe2\x80\x99anirien incorporant al conjunt dels Gegants de Lleida \xc2\xa0sis noves figures, totes elles encarregades igualment a la sastreria Casa Paquita, la qual confeccionava els vestits, i constru\xc3\xafdes pels tallers de l\xe2\x80\x99escultor Lambert Escaler._NEWLINE_L\xe2\x80\x99any 1949, el governador civil Josep Carrera Cejudo regala a la ciutat un nou gegant que recorda al rei Jaume I \xe2\x80\x9cEl Conqueridor\xe2\x80\x9d. L\xe2\x80\x99any seg\xc3\xbcent (1950), la Paeria li d\xc3\xb3na parella amb la reina donya Lionor, costejada per subscripci\xc3\xb3 popular._NEWLINE_El 1951 el governador Josep Carrera Cejudo obsequia novament la ciutat amb el Gegant Moro i amb la gegantona donya Violant. El maig del 1952 arriba a la ciutat la Reina Mora donya Zobeida, regal en aquesta ocasi\xc3\xb3, del nou governador civil, Josep Pag\xc3\xa8s i Costart. _NEWLINE_Finalment, el 5 -10 -1958 arriba a la ciutat el gegant\xc3\xb3 Infant Berenguer, parella de donya Violant. La darrera incorporaci\xc3\xb3 va tenir lloc el 1995 amb els Gegants Faraons, realitzats tamb\xc3\xa9 al taller El Ingenio per Agust\xc3\xad Serrano, a partir de motlles originals de Llu\xc3\xads Sabadell, i que recorden aquella \xc3\xa8poca de comen\xc3\xa7aments del s. XX en qu\xc3\xa8 els gegants de l\xe2\x80\x99escultor Corcelles, influ\xc3\xafts per esdeveniments com l\xe2\x80\x99estrena de l\xe2\x80\x99\xc3\xb2pera A\xc3\xafda o la inauguraci\xc3\xb3 del canal de Suez, van anar vestits d\xe2\x80\x99egipcis.\n_START_SECTION_\nSortides dels Gegants de la Paeria de Lleida\n_START_PARAGRAPH_\nDistingim dos tipus de sortides; per una banda, les de car\xc3\xa0cter protocol\xc2\xb7lari, les quals v\xc3\xa9nen fixades dins del calendari festiu de la ciutat, i per l\xe2\x80\x99altra, les participacions en trobades geganteres._NEWLINE_L\xe2\x80\x99ordre dels Gegants en la cercavila \xc3\xa9s: Gegantons, Reis, Xinesos, Moros, Faraons i Romans. _NEWLINE_En les sortides fixades dins del calendari festiu de la ciutat trobem:'